Usmernenie

Ministerstva školstva Slovenskej republiky k predkladaniu žiadostí o poskytnutie dotácie na projekt „Športové triedy – podpora vzniku športových tried a zlepšenie podmienok v existujúcich športových triedach“

Základná časť

1.	Usmernenie upravuje postup a náležitosti predkladania žiadostí o poskytnutie dotácie zo štátneho rozpočtu prostredníctvom Ministerstva školstva SR na rozvojový projekt „Športové triedy – podpora vzniku športových tried a zlepšenie podmienok v existujúcich športových triedach“.

2.	Oprávnenými žiadateľmi sú zriaďovatelia štátnych škôl so športovými triedami, ktoré už sú alebo budú zriadené k 1.9.2008 (nie zriaďovatelia športových škôl). Súčasťou žiadosti musí byť potvrdenie, resp. prehlásenie zriaďovateľa školy, že na škole sú zriadené športové triedy v súlade so zákonom č. 29/1984 Zb. o sústave základných a stredných škôl (školský zákon) v znení neskorších predpisov, resp. v súlade so zákonom o výchove a vzdelávaní (školský zákon) a o zmene a doplnení niektorých zákonov, po nadobudnutí jeho účinnosti.

3.	Dotácie (v prípade schválenia) budú poskytnuté prostredníctvom príslušných krajských školských úradov s uvedením ich presného účelového určenia a budú môcť byť použité výlučne ako bežné výdavky (v žiadnom prípade nemôžu byť použité ako kapitálové výdavky!!!) – „Opatrenie Ministerstva financií Slovenskej republiky č. MF/010175/2004-42 z 8. decembra 2004, ktorým sa ustanovuje druhová klasifikácia, organizačná klasifikácia a ekonomická klasifikácia rozpočtovej klasifikácie“ (Finančný spravodajca č. 14/2004) v znení neskorších zmien a doplnení a „Metodické usmernenie Ministerstva financií Slovenskej republiky k č. MF/010175/2004-42 zo dňa 8. decembra a vysvetlivky k ekonomickej klasifikácii rozpočtovej klasifikácie“ (Finančný spravodajca č. 14/2004) v znení neskorších dodatkov.

4.	Pri schvaľovaní dotácií sa budú zohľadňovať predovšetkým nasledujúce priority (po zohľadnení skutočných potrieb na rozvoj konkrétneho športu, pre ktorý sú športové triedy zriadené):
A.	cieľové skupiny žiadateľov (poradie zohľadňuje prioritu):
1.	školy, kde do 30.6.2008 neboli zriadené žiadne športové triedy a od 1.9.2008 sú zriadené športové triedy,
2.	školy, kde do 30.6.2008 boli zriadené športové triedy a od 1.9.2008 sú zriadené športové triedy v novom športe,
3.	školy, kde do 30.6.2008 boli zriadené športové triedy a bez zmeny existujú aj naďalej.
B.	cieľové účelové určenie (poradie zohľadňuje prioritu):
1.	nákup materiálu, zariadení a pod. – len bežné výdavky na nákup samostatných hnuteľných vecí (nemôžu to byť kapitálové výdavky, to znamená, že sem nepatria samostatné hnuteľné veci, prípadne súbory hnuteľných vecí, ktoré majú samostatné technicko-ekonomické určenie, ktorých vstupná cena je vyššia ako    30 000 Sk a prevádzkovo-technické funkcie dlhšie ako jeden rok – pozri príslušné metodické usmernenie Ministerstva financií SR),
2.	ohodnotenie práce učiteľov a trénerov mimo povinného vyučovania (nemôžu to byť mzdové výdavky ani výdavky súvisiace s hodinami v rámci povinného vyučovania),
3.	zabezpečenie športovej prípravy (napr. sústredenie, výcvikový tábor, účasť na podujatí v zahraničí a pod.).
Upozorňujeme, aby žiadatelia zohľadnili vo svojich žiadostiach o poskytnutie dotácie obmedzené finančné možnosti Ministerstva školstva SR na tento projekt (30 až 40 mil. Sk), počet športových tried na školách v Slovenskej republike a v nich zaradených žiakov a v tejto súvislosti predkladali len nevyhnutné a reálne potreby.

5.	Dotácia na plnenie úloh v oblasti športu bude poskytnutá v súlade so zákonom č. 597/2003 Z. z. o financovaní základných škôl, stredných škôl a školských zariadení v znení neskorších predpisov, zákonom č. 288/1997 Z. z. o telesnej kultúre a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov, zákonom č. 523/2004 o rozpočtových pravidlách verejnej správy a o zmene a doplnení niektorých zákonov a zákonom č. 291/2002 Z. z. o Štátnej pokladnici a o zmene a doplnení niektorých zákonov. Výška spoluúčasti zriaďovateľa alebo iných fyzických osôb alebo právnických osôb na realizácii projektu je najmenej 5% z celkových nákladov na realizáciu projektu.

6.	Dotácia nemôže byť poskytnutá ani použitá na úhradu záväzkov z predchádzajúcich rokov, na refundáciu výdavkov uhradených v predchádzajúcich rozpočtových rokoch a na splácanie úverov a úrokov z poskytnutých úverov. Dotáciu ďalej nemožno poskytnúť žiadateľovi, ktorý:
-	nemá vysporiadané finančné vzťahy so štátnym rozpočtom za predchádzajúci rozpočtový rok,
-	je v konkurze, v likvidácii alebo je voči nemu vedené exekučné konanie,
-	porušil zákaz nelegálneho zamestnávania.

7.	Žiadosti o poskytnutie dotácie sa predkladajú na predpísanom tlačive spolu s ostatnými náležitosťami písomne a poštou v 1 vyhotovení na príslušný krajský školský úrad a v 1 vyhotovení na adresu: Ministerstvo školstva Slovenskej republiky, Sekcia štátnej starostlivosti o šport, Stromová 1, 813 30 Bratislava. Na obálku vľavo hore je potrebné uviesť: „ŠPORTOVÉ TRIEDY“. Termín uzávierky podávania žiadostí je 30.9.2008.

8.	Žiadosti, v ktorých budú uvedené nepravdivé údaje, nebudú akceptované a v prípade takéhoto zistenia v čase, kedy už bola dotácia poskytnutá, príslušný žiadateľ bude musieť poskytnutú dotáciu vrátiť.

9.	Kontrolu použitia poskytnutých finančných prostriedkov vykonávajú územné orgány finančnej správy, Najvyšší kontrolný úrad SR, Ministerstvo financií SR a Ministerstvo školstva SR.

10.	Na poskytnutie dotácie zo štátneho rozpočtu nie je právny nárok.

11.	Žiadosť, ktorá neobsahuje požadované náležitosti, nebude akceptovaná.

Obsah a náležitosti žiadosti o poskytnutie dotácie

1.	Žiadosť žiadateľa – zriaďovateľa školy, resp. škôl so športovými triedami musí byť predložená na príslušnom tlačive.
2.	K žiadosti musia byť priložené podpísané čestné vyhlásenia:
a)	čestné vyhlásenie žiadateľa, že má vysporiadané finančné vzťahy so štátnym rozpočtom za predchádzajúci rozpočtový rok,
b)	čestné vyhlásenie žiadateľa, že nie je v konkurze, v likvidácii a nie je voči nemu vedené exekučné konanie,
c)	čestné vyhlásenie žiadateľa o neporušení zákazu nelegálneho zamestnávania.
3.	Žiadosť žiadateľa – zriaďovateľa musí obsahovať:
a)	cieľ projektu,
b)	charakteristiku projektu,
c)	časový harmonogram realizácie projektu,
d)	analýzu finančného zabezpečenia realizácie projektu
4.	K žiadosti žiadateľa – zriaďovateľa musia byť priložené samostatné žiadosti jednotlivých škôl, ktorých príloha musí obsahovať:
a)	počet žiakov v športových triedach, z toho počet chlapcov a počet dievčat, podľa jednotlivých ročníkov s priradením druhu športu, napr.:
Ročník:		Počet žiakov:			Šport:
Spolu 5. – 8. ročník	85 spolu, z toho:		volejbal, atletika, basketbal
			51 chlapcov, v tom:
			20				volejbal
			20				atletika
			11				basketbal
			34 dievčat, v tom:
			24				volejbal
			10				atletika
5. ročník		18 spolu, z toho:		volejbal, atletika
			10 chlapcov, v tom:
			  5				volejbal
			  5				atletika
			  8 dievčat, v tom:
			  5 				volejbal
			  3				atletika
6. ročník		22 spolu, z toho:		volejbal, atletika, basketbal
			15 chlapcov, v tom:
			  6				volejbal
			  3				atletika
			  6				basketbal
			  7 dievčat, v tom:
			  5 				volejbal
			  2				atletika
atď.,
b)	mená učiteľov a trénerov (zamestnancov školy), ktorí zabezpečujú športovú prípravu v športových triedach s uvedením, či ide len o hodiny v rámci povinného vyučovania alebo aj o hodiny mimo vyučovania, s uvedením ich najvyššej dosiahnutej trénerskej kvalifikácie (diplomovaný tréner, tréner I. triedy, tréner II. triedy, tréner III. triedy) a športu, v ktorom túto kvalifikáciu dosiahli,
c)	mená trénerov (ktorí nie sú zamestnancami školy; sú platení iným subjektom, napr. národným športovým zväzom, športovým klubom – uveďte názov a adresu subjektu alebo sú platení školou na základe mandátnych zmlúv, príkazných zmlúv, dohôd o prácach vykonávaných mimo pracovného pomeru, živností a pod. – uveďte, že sú platení školou), ktorí zabezpečujú športovú prípravu v športových triedach s uvedením, či ide len o hodiny v rámci povinného vyučovania, len o hodiny mimo vyučovania alebo kombinovane, s uvedením ich najvyššej dosiahnutej trénerskej kvalifikácie (diplomovaný tréner, tréner I. triedy, tréner II. triedy, tréner III. triedy) a športu, v ktorom túto kvalifikáciu dosiahli,
d)	presné názvy športových klubov s uvedením ich adries, s ktorými škola spolupracuje, príp. kópie zmlúv o vzájomnej spolupráci,
e)	názov slovenskej športovej súťaže (1. liga starších žiakov v ľadovom hokeji, Majstrovstvá Slovenskej republiky žiakov a ďalšie podujatia v atletike, oblastná liga mladších žiakov vo futbale a pod.), organizovanej národným športovým zväzom (Slovenským zväzom ľadového hokeja, Slovenským atletickým zväzom, Slovenským futbalovým zväzom a pod.), ktorej sa žiaci športových tried zúčastňujú a za aký športový klub (uveďte názov a adresu); v prípade týchto súťaží nejde o súťaže organizované Slovenskou asociáciou športu na školách, obcou, klubom a pod. (tie neuvádzajte),
f)	rok zriadenia športových tried podľa športov, príp. aj rok zrušenia športových tried podľa športov (ak takáto situácia nastala),
g)	v prípade, že ide o školu, kde do 30.6.2008 neboli zriadené žiadne športové triedy a od 1.9.2008 sú zriadené športové triedy, žiadame túto informáciu uviesť a zvýrazniť,
h)	v prípade, že ide o školu, kde do 30.6.2008 boli zriadené športové triedy a od 1.9.2008 sú zriadené športové triedy v novom športe, žiadame túto informáciu uviesť a zvýrazniť.